62006CO0040_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C-40/06,
με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, που υπέβαλε το Finanzgericht München (Γερμανία) με διάταξη της 8ης Δεκεμβρίου 2005, η οποία περιήλθε στο Δικαστήριο στις 25 Ιανουαρίου 2006, στο πλαίσιο της διαδικασίας
Juers Pharma Import-Export GmbH
κατά
Oberfinanzdirektion Nürnberg,
ΤΟ ΔΙΚΑΣΤΗΡΙΟ (πέμπτο τμήμα),
συγκείμενο από τους R. Schintgen, πρόεδρο τμήματος, A. Tizzano (εισηγητή) και E. Levits, δικαστές,
γενικός εισαγγελέας: M. Poiares Maduro
γραμματέας: R. Grass
κρίνοντας ότι πρέπει να αποφανθεί με αιτιολογημένη διάταξη, σύμφωνα με το άρθρο 104, παράγραφος 3, πρώτο εδάφιο, του Κανονισμού Διαδικασίας,
αφού άκουσε τον γενικό εισαγγελέα,
εκδίδει την ακόλουθη
Διάταξη
Σκεπτικό της απόφασης
1. Η αίτηση για έκδοση προδικαστικής αποφάσεως αφορά την ερμηνεία της κλάσεως 3004 της Συνδυασμένης Ονοματολογίας, που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 1789/2003 της Επιτροπής, της 11ης Σεπτεμβρίου 2003 (ΕΕ L 281, σ. 1, στο εξής: ΣΟ).
2. Η αίτηση αυτή υποβλήθηκε στο πλαίσιο διαφοράς μεταξύ Juers Pharma Import‑Export GmbH (στο εξής: Juers Pharma) και Oberfinanzdirektion Nürnberg (Ανωτάτης Οικονομικής Υπηρεσίας της Νυρεμβέργης, στο εξής: OFD) σχετικά με το αν οι κάψουλες που περιέχουν κυρίως μελατονίνη (στο εξής: κάψουλες μελατονίνης) κατατάσσονται ως φάρμακο ή ως παρασκεύασμα διατροφής, κατά την έννοια της ΣΟ.
Το νομικό πλαίσιο
3. Η ΣΟ, θεσπισθείσα με τον κανονισμό 2658/87, στηρίζεται στο εναρμονισμένο σύστημα προσδιορισμού και κωδικοποιήσεως των εμπορευμάτων, του οποίου επαναλαμβάνει τις κλάσεις και τις διακρίσεις με έξι αριθμητικά στοιχεία, μόνο δε το έβδομο και όγδοο αριθμητικό στοιχείο, που αποτελούν τις υποδιαιρέσεις, είναι ίδια χαρακτηριστικά της ΣΟ. Πέραν της ΣΟ, οι συντελεστές των αυτονόμων και συμβατικών δασμών καθώς και οι πρόσθετες στατιστικές μονάδες περιλαμβάνονται επίσης στο παράρτημα Ι του εν λόγω κανονισμού.
4. Στο κεφάλαιο 30 της ΣΟ, η κλάση 3004 καλύπτει τα «φάρμακα (με εξαίρεση τα προϊόντα κλάσεων 3002, 3005 ή 3006) που αποτελούνται από προϊόντα αναμιγμένα ή μη αναμιγμένα, παρασκευασμένα για θεραπευτικούς ή προφυλακτικούς σκοπούς, που παρουσιάζονται με μορφή δόσεων (περιλαμβανομένων αυτών που προορίζονται για διαδερμική χορήγηση) ή είναι συσκευασμένα για τη λιανική πώληση». Τα εμπίπτοντα στην κλάση αυτή εμπορεύματα απαλλάσσονται δασμών.
5. Η κλάση 2106 της ΣΟ φέρει τον τίτλο «Παρασκευάσματα διατροφής που δεν κατονομάζονται ούτε περιλαμβάνονται αλλού». Αντιθέτως, τα εμπίπτοντα στην κλάση αυτή παρασκευάσματα διατροφής υπόκεινται σε δασμό.
Η διαφορά της κύριας δίκης και το προδικαστικό ερώτημα
6. Η Juers Pharma εισάγει κάψουλες μελατονίνης με το σήμα Twinlab Melatonine Caps από τις Ηνωμένες Πολιτείες στην Ευρωπαϊκή Ένωση. Το προϊόν αυτό παρουσιάζεται ως συμπλήρωμα διατροφής και χαρακτηρίζεται ως τέτοιο στην ετικέτα του, που φέρει την ένδειξη «Dietary Supplement». Οι εν λόγω κάψουλες, όπως διατίθενται προς πώληση, αντιστοιχούν η καθεμία σε ημερήσια δόση.
7. Στις 26 Ιανουαρίου 2004 η Juers Pharma ζήτησε από την Zolltechnische Prüfungs- und Lehranstalt (Υπηρεσία τελωνειακών ελέγχων και εκπαιδεύσεως, στο εξής: ZPLA) της Κολωνίας την παροχή δεσμευτικής δασμολογικής πληροφορίας (στο εξής: ΔΔΠ) για να καταταγούν οι επίμαχες στην υπόθεση της κύριας δίκης κάψουλες μελατονίνης στη διάκριση 3004 5010 της ΣΟ, που αφορά τα «άλλα φάρμακα που περιέχουν βιταμίνες ή άλλα προϊόντα της κλάσης 2936, συσκευασμένα για τη λιανική πώληση».
8. Στις 22 Απριλίου 2004 η ZPLA του Μονάχου, στην οποία η ZPLA της Κολωνίας είχε διαβιβάσει την αίτηση της προσφεύγουσας της κύριας δίκης, εξέδωσε ΔΔΠ που κατέταξε τις εν λόγω κάψουλες, ως παρασκεύασμα διατροφής εμπίπτον στην κλάση 2106, στη διάκριση 2106 9098.
9. Η Juers Pharma, κρίνοντας την κατάταξη αυτή εσφαλμένη, άσκησε ενώπιον της OFD διοικητική ένσταση που απορρίφθηκε με την από 22 Μαΐου 2005 απόφαση.
10. Η Juers Pharma άσκησε προσφυγή κατά της αποφάσεως αυτής ενώπιον του Finanzgericht München, υποστηρίζοντας ότι το επίμαχο στην κύρια δίκη προϊόν αποτελεί φάρμακο και πρέπει, επομένως, να καταταγεί στην κλάση 3004. Πράγματι, το προϊόν αυτό διαθέτει συγκεκριμένες θεραπευτικές ιδιότητες, εφόσον θεραπεύει ή ανακουφίζει αποτελεσματικά τις διαταραχές του ύπνου.
11. Αντιθέτως, η OFD υποστηρίζει ότι το προϊόν αυτό δεν μπορεί να καταταγεί στην κλάση 3004 ως φάρμακο, διότι παρουσιάζεται ως συμπλήρωμα διατροφής, χωρίς ενδείξεις για θεραπευτική ή προληπτική δράση.
12. Με τη διάταξή του, το αιτούν δικαστήριο επισημαίνει ότι το επίμαχο στην κύρια δίκη προϊόν, όπως κάθε παρασκεύασμα που περιέχει μελατονίνη, χαρακτηρίζεται συστηματικώς ως φάρμακο από την εφαρμοστέα στην Ευρωπαϊκή Κοινότητα νομοθεσία περί φαρμάκων, λόγω της σημαντικής επιδράσεώς του στο ανθρώπινο σώμα.
13. Πράγματι, σύμφωνα με τις διαπιστώσεις του αιτούντος δικαστηρίου, οι κάψουλες μελατονίνης σκοπούν κυρίως στην ανακούφιση ή στη θεραπεία των διαταραχών του ύπνου και της διαφοράς ώρας, χάρη στη σταθεροποιητική δράση τους στο νευρικό σύστημα του ανθρώπου.
14. Περαιτέρω, στη Γερμανία, οι κάψουλες αυτές πωλούνται νομίμως μόνο σε φαρμακεία και βάσει ιατρικής συνταγής.
15. Πάντως, το αιτούν δικαστήριο ερωτά αν βασίμως οι εν λόγω κάψουλες κατατάσσονται ως «φάρμακα» κατά την έννοια της κλάσης 3004 της ΣΟ, δεδομένου ότι, για πολλά έτη, οι παρεχόμενες στα κράτη μέλη ΔΔΠ τις χαρακτηρίζουν ως παρασκεύασμα διατροφής.
16. Υπό τις συνθήκες αυτές, το Finanzgericht München αποφάσισε να αναστείλει τη διαδικασία και να υποβάλει στο Δικαστήριο το ακόλουθο προδικαστικό ερώτημα:
«Πρέπει η [ΣΟ] να ερμηνεύεται υπό την έννοια ότι κάψουλες μελατονίνης, οι οποίες παρουσιάζονται ως συμπληρώματα διατροφής λόγω του ότι δεν έχει επιτραπεί η διάθεσή τους ως φαρμακευτικών προϊόντων, πρέπει να κατατάσσονται στην κλάση 3004;»
Επί του προδικαστικού ερωτήματος
17. Δυνάμει του άρθρου 104, παράγραφος 3, πρώτο εδάφιο, του Κανονισμού Διαδικασίας, όταν η απάντηση σε ερώτημα που έχει υποβληθεί με αίτηση εκδόσεως προδικαστικής αποφάσεως μπορεί να συναχθεί σαφώς από τη νομολογία, το Δικαστήριο μπορεί να αποφανθεί με αιτιολογημένη διάταξη.
18. Με το ερώτημα του, το Finanzgericht München ερωτά, κατ’ ουσίαν, αν προϊόντα όπως οι επίμαχες στην κύρια δίκη κάψουλες μελατονίνης εμπίπτουν στην κλάση 3004 της ΣΟ.
19. Το αιτούν δικαστήριο τίθεται υπέρ καταφατικής απαντήσεως. Πάντως, διατηρεί αμφιβολίες ως προς το αν η εκτίμηση αυτή είναι βάσιμη, δεδομένου ότι οι εκδοθείσες στα κράτη μέλη ΔΔΠ κατατάσσουν τις εν λόγω κάψουλες στα παρασκευάσματα διατροφής κατά την έννοια της κλάσης 2106 της ΣΟ.
20. Συναφώς, υπενθυμίζεται, προκαταρκτικώς, ότι η ενδεχόμενη αποκλίνουσα εφαρμογή της ρυθμίσεως σε ορισμένα κράτη μέλη δεν μπορεί να επηρεάσει την ερμηνεία του Κοινού Δασμολογίου, η οποία στηρίζεται στο κείμενο των δασμολογικών κλάσεων (βλ. αποφάσεις της 7ης Μαΐου 1991, C-120/90, Post, Συλλογή 1991, σ. I-2391, σκέψη 24, και της 15ης Σεπτεμβρίου 2005, C‑495/03, Intermodal Transports, Συλλογή 2005, σ. Ι-8151, σκέψη 36).
21. Κατόπιν αυτής της διευκρινίσεως, κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως ορίζονται στην οικεία κλάση της ΣΟ και στις σημειώσεις των τμημάτων ή των κεφαλαίων (βλ. αποφάσεις της 16ης Σεπτεμβρίου 2004, C-396/02, DFDS, Συλλογή 2004, σ. I-8439, σκέψη 27· της 8ης Δεκεμβρίου 2005, C-445/04, Possehl Erzkontor, Συλλογή 2005, σ. Ι-10721, σκέψη 19, και της 8ης Ιουνίου 2006, C‑196/05, Sachsenmilch, μη δημοσιευθείσα ακόμη στη Συλλογή, σκέψη 22).
22. Όσον αφορά την κλάση 3004 της ΣΟ, το Δικαστήριο έχει κρίνει ότι είναι «φάρμακα», υπό την έννοια της εν λόγω κλάσεως, τα προϊόντα που παρουσιάζουν θεραπευτικές ιδιότητες ή χρησιμοποιούνται για σαφώς καθορισμένους προληπτικούς σκοπούς, η δράση των οποίων επικεντρώνεται σε συγκεκριμένες λειτουργίες του ανθρωπίνου οργανισμού (βλ., συναφώς, προαναφερθείσες αποφάσεις της 14ης Ιανουαρίου 1993, C-177/91, Bioforce, Συλλογή 1993, σ. I-45, σκέψη 12· της 15ης Μαΐου 1997, C-405/95, Bioforce, Συλλογή 1997, σ. I‑2581, σκέψη 18· της 12ης Μαρτίου 1998, C-270/96, Laboratoires Sarget, Συλλογή 1998, σ. Ι-1121, σκέψη 28, καθώς και της 10ης Δεκεμβρίου 1998, C-328/97, Glob-Sped, Συλλογή 1998, σ. Ι-8357, σκέψεις 29 και 30).
23. Εξάλλου, το Δικαστήριο έχει αποφασίσει ότι το γεγονός ότι τα προϊόντα αυτά παρουσιάζονται με μορφή δόσεων ή είναι συσκευασμένα για τη λιανική πώληση συνιστά, όπως προκύπτει από τη διατύπωση της κλάσεως 3004, προϋπόθεση για την εφαρμογή της εν λόγω διατάξεως (βλ. διάταξη της 19ης Ιανουαρίου 2005, C-206/03, SmithKline Beecham, Συλλογή 2005, σ. Ι-415, σκέψη 34).
24. Ωστόσο, από τη διάταξη παραπομπής προκύπτει ότι οι κάψουλες μελατονίνης πληρούν τα ούτως τεθέντα δύο κριτήρια.
25. Πρώτον, σύμφωνα με τις διαπιστώσεις του αιτούντος δικαστηρίου, οι κάψουλες αυτές συνιστούν κυρίως θεραπευτική αγωγή των διαταραχών του ύπνου και της διαφοράς ώρας, χάρη στη σταθεροποιητική δράση τους στο νευρικό σύστημα του ανθρώπου. Επομένως, παρουσιάζουν θεραπευτικές ιδιότητες ή χρησιμοποιούνται για σαφώς καθορισμένους προληπτικούς σκοπούς.
26. Δεύτερον, όπως προκύπτει από το σημείο 6 της παρούσας διατάξεως, το επίμαχο στην κύρια δίκη προϊόν πωλείται με μορφή κάψουλας αντιστοιχούσας σε ημερήσια δόση.
27. Κατά συνέπεια, για τους σκοπούς της κατατάξεως στη ΣΟ, σύμφωνα με τις πληροφορίες του Δικαστηρίου, προϊόντα όπως οι επίμαχες στην κύρια δίκη κάψουλες μελατονίνης πρέπει να θεωρηθούν ως «φάρμακα» κατά την έννοια της κλάσης 3004.
28. Το προβληθέν από την OFD επιχείρημα ότι οι εν λόγω κάψουλες δεν μπορούν να καταταγούν στην κλάση αυτή, διότι παρουσιάζονται ως συμπλήρωμα διατροφής, δεν μπορεί να θέσει υπό αμφισβήτηση τον εν λόγω χαρακτηρισμό.
29. Πράγματι, αρκεί η υπόμνηση ότι, όπως έχει κρίνει το Δικαστήριο, ούτε η διατύπωση της κλάσεως 3004 ούτε οι σημειώσεις της επικεφαλίδας του κεφαλαίου 30 της ΣΟ για τη δασμολογική κατάταξη των προϊόντων στο κεφάλαιο αυτό αναφέρουν την παρουσίαση των εν λόγω προϊόντων, εφόσον, κατά συνέπεια, το στοιχείο αυτό δεν έχει καθοριστική για την κατάταξη των προϊόντων στη ΣΟ αξία (βλ., συναφώς, αποφάσεις της 6ης Νοεμβρίου 1997, C-201/96, LTM, Συλλογή 1997, σ. Ι-6147, σκέψη 28, και Laboratoires Sarget, προαναφερθείσα, σκέψη 27, καθώς και την προαναφερθείσα διάταξη SmithKline Beecham, σκέψη 33). Επομένως, η ονομασία «συμπλήρωμα διατροφής» που επέλεξε ο παρασκευαστής για το επίμαχο στην κύρια δίκη προϊόν ουδόλως αποκλείει τη δασμολογική του κατάταξη ως φαρμάκου.
30. Επομένως, στο προ δικαστικό ερώτημα πρέπει να δοθεί η απάντηση ότι η ΣΟ πρέπει να ερμηνεύεται υπό την έννοια ότι κάψουλες μελατονίνης, όπως οι επίμαχες στην κύρια δίκη, εμπίπτουν στη δασμολογική κλάση 3004.
Επί των δικαστικών εξόδων
31. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των δικαστικών εξόδων.
Διατακτικό
Για τους λόγους αυτούς, το Δικαστήριο (πέμπτο τμήμα) διατάσσει:
Η Συνδυασμένη Ονοματολογία, που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο, όπως τροποποιήθηκε με τον κανονισμό (ΕΚ) 1789/2003 της Επιτροπής, της 11ης Σεπτεμβρίου 2003, πρέπει να ερμηνεύεται υπό την έννοια ότι κάψουλες που περιέχουν κυρίως μελατονίνη, όπως οι επίμαχες στην κύρια δίκη, εμπίπτουν στη δασμολογική κλάση 3004.